정조 2년
戊戌十一月二十三日巳時。上御熙政堂。各司久任郞廳入侍時。左副承旨蔡弘履。假注書柳文養。記事官李信祜鄭東浚。兵曹正郞朴祐源。戶曹正郞金在鎭。刑曹正郞申光憲。漢城府主簿李宜耆。掌樂院主簿李奎亮。司僕寺僉正李廷恢。判官李敍中。成均館學正宋徵一。軍資監主簿黃延祚。廣興倉副奉事黃栒。成均館典籍趙慶遠。以次進伏訖。上曰。久任郞廳以次進前。祐源進伏。上。下詢職掌。對曰。一軍色矣。上曰。二軍色。誰也。對曰。二軍色郞廳。卽趙時偉。而纔已赴燕。臣方兼察矣。上曰。遺在。幾何。對曰。一軍色時在木二十五同。布八同。錢六千二百兩。米二千七百八十石矣。上曰。二軍色遺在。幾何。對曰。二軍色封不動時在木一百二十同。錢八萬一千五百五十兩。銀十一萬四千三百兩。別錄時在木六同三十疋。布八同。苧六同。錢二百五十兩。行用時在木八十七同。布七十七同。錢九千二百兩。苧一同二十八疋矣。上曰。二軍色則木布錢出入。能相當否。對曰。纔看代色。一次坐衙。故相當與否。未能詳知矣。上曰。有何所懷。對曰。別無所懷矣。命退。在鎭進伏。上下詢職掌。對曰。版籍司別例房版別房別庫矣。上曰。各所掌遺在。幾何。對曰。版籍司時在錢十萬五千四百九十八兩。地木二百六十八同二十二疋。下地木九百五十九同三十五疋。玄木八十五同十四疋。五升布一百八同二十一疋。四升布十同三十一疋。別例房時在正鐵一萬六千六百十斤。熟麻二千三百四斤。蘆簾一百八十四浮。白菱花五百八十二卷。靑菱花二十一卷。版別房時在錢九百五十八兩一錢。新丁銀一百五十九兩五錢。黑角八十八桶。獤皮二百六十三令。各色黍皮四十三張。大鹿皮十七張。中鹿皮十七張。小鹿皮九張。進獻豹皮二令。進獻水獺皮十二令。禮單豹皮十五令。禮單虎皮十六令。獐皮九張。經用綿紬三同十三疋十尺。禮單綿紬五同三十一疋。禮單白木十二同二十二疋。遮帳白木三十九同四十七疋。生布二百七十七同二十八疋。白布二十同三十八疋。豆錫一百五十三斤十四兩。含錫三百六十四斤十兩。常鑞一百六十二斤十五兩。鍮鑞七百二十九斤一兩。鍮鐵二百六斤十兩。鑄鐵五百五十五斤九兩。熟銅九百九十一斤五兩。白綿紙三千三百七十九卷。厚白紙一千四百十七卷。楮注紙九十三卷。生銅五兩一錢。別庫時在米一千二百二十八石三斗。田米五十七石十三斗五升。太二千六百二十三石十斗五升矣。上曰。有何所懷。對曰。目今本曹經用之不足。誠甚可悶矣。上曰。有何救弊之道耶。對曰。旣未能無中生財。又未能裁減貢價。則爲今之計。莫如別貿之漸得節省。而若救別貿之弊。則惠廳元貢中。取其不緊無用之物。換作應入有用之需。則本曹別貿。自當不期減而自減矣。上曰。一朔別貿。當爲幾何耶。對曰。一朔少不下二萬餘兩矣。上曰。本曹有海西元貢名色。厥惟舊矣。爾知之乎。對曰。本曹無此貢矣。上曰。此乃三南大同磨鍊前所有之名色。而大抵元貢外。不足之數。例自戶曹別貿。則此貢何爲而屬於戶曹。如惠廳元貢之例哉。誠可訝矣。對曰。未能詳知矣。上曰。爾於何時除拜乎。對曰。今閏六月待罪矣。命退。上曰。戶曹正郞金在鎭推考。出榻敎光憲進伏。上曰。誰也。對曰。故判書臣申銋之曾孫矣。上曰。又有誰也。對曰。前府使臣申光勉之弟矣。上下詢職掌。對曰。掌考律司矣。上曰。遺在有之乎。對曰。本曹非掌財賦衙門。故無遺在矣。上曰。有何所懷。對曰。臣待罪是職。竊覵爲訟之端多岐。而以酒成訟者。十居七八。其中或不無傷風敗俗之事。而甚至於傷人殺人。多由於是。今若猝然行禁。則亦恐有騷擾閭巷之弊。此則雖不敢仰達。至於街上之酗酒旣如此。則閭巷之縱酒。推移可知。蓋都民輩。皆有有身役歸屬處。如非各司員役。則營門軍兵與市井工匠之徒。若使其所屬衙門。申諭嚴飭。管束其亂雜之弊。則庶不無實效。而亦可爲簡訟之一端。故敢此仰達矣。上曰。爾言。是矣。以此出擧條。申飭所管衙門。俾底期於無犯之地。可也。出擧條上曰。爾之所掌。何事。對曰。律官。屬於臣之所掌矣。上曰。律官。獨於爾掌屬之。何也。對曰。當初設立之意。則不可知。而今則九房事。通爲之矣。上曰。九房之名。云何。對曰。考律司。曾有正郞佐郞各一員。而佐郞則減省。正郞兼之。掌隷司有正佐郞各一員。掌禁司亦有正佐郞各一員。詳覆司正郞一員減省。佐郞兼之。竝與刑房爲九房。而六郞廳分掌矣。上曰。近日詞訟。如何。對曰。自朝家。推奴徵債防禁之後。比諸夏秋間。稍簡矣。上曰。一日訟牒。合爲幾度耶。對曰。九房聽訟。多寡不一。故有難定數矣。上曰。多爲幾度。少爲幾度。對曰。奏御之事。旣未能的知。其數。則何敢質正仰對乎。上曰。毋論百度與三四十度。只擧大數。對曰。煩劇之日。則或至百餘度矣。上曰。久任郞廳。爾曹則有窠耶。堂上劃出耶。對曰。臣曹則以除拜久次爲之矣。上曰。爾於何時除拜乎。對曰。丙申十月。待罪是職矣。命退。宜耆進伏。上下詢職掌。對曰。臣府專以詞訟主管。而四郞廳分掌六房。臣之所掌。卽禮房兵房兼掌務官矣。上曰。有何所懷。對曰。近來都庫之弊滋甚。富民輩。多出錢財。以廉價貿置各廛物種。而以高價出賣廛人。故市民不得已給高價貿取。物價以此騰踊。非但爲市民之痼弊。都民亦被其害。臣府今方痛禁。而此實平市之所主管。分付平市。一體嚴禁。似好。故敢此仰達矣。上曰。依爲之。出擧條上曰。又有所懷乎。對曰。民或相訟。訟隻捉來。則太半是出身矣。兩班出身。則法典所拘。不可杖問。而至如鳥銃出身。不施笞杖。則殘民雖有應捧之物。訟官。實無推給之道。此又可悶矣。命退。奎亮進伏。上曰。誰之族也。弘履曰。故參判李秀得之從孫矣。上下詢職掌。對曰。樂生次知矣。上曰。樂生。幾名乎。對曰。九十名矣。上曰。遺在有之乎。對曰。本院則無遺在矣。上曰。二六坐起。連爲之乎。對曰。一朔六次不闕矣。上曰。有何所懷。對曰。臣待罪見職屬耳。故院事未能詳知。不敢仰達矣。上曰。爾於何時除拜乎。對曰。今月爲之矣。命退。廷恢進伏。上下詢職掌。對曰。馬籍色矣。上曰。遺在。幾何。對曰。南厩駕轎馬三十匹。別邊獨轎馬十五匹。走馬十五匹。左邊卜馬三十匹。右邊卜馬三十匹。左網卜馬三十匹。右網卜馬三十匹。濟州及各牧場所放馬一萬八千三百八十八匹矣。上曰。有何所懷。對曰。本寺馬場。在於箭串。而每年各邑分養馬及濟州馬上來之後。以爲放牧喂吃之場。而其中平廣土厚處。則多爲六宮折受。其餘則不過磽确水匯之地。故生芻不得豊茁。衆馬之游吃。每患不足。其在重馬政之道。誠甚可悶。故敢此仰達矣。上曰。以此旣爲弊瘼。則宜講蘇革之政。出擧條。後日次對。本寺都提調入侍。稟處。可也。出擧條上曰。馬場內周廻。爲幾許里耶。對曰。四十里矣。上曰。各宮折受處。十分爲幾分乎。對曰。似爲十分之六七分矣。上曰。一年馬場內放牧之馬。爲幾匹乎。對曰。放四五百匹矣。上曰。然則自惠廳上下於本寺之物。何其多也。對曰。內外寺立把分養馬。多故然矣。上曰。立把分養馬太草價。亦自惠廳上下乎。對曰。然矣。上曰。以濟州馬數多之故。上下之數。如是多乎。對曰。每匹有顧軍價太草價。而上下之數。惟視其馬匹之多少矣。命退。敍中進伏。上下詢職掌。對曰。牧場色軍色戶房色矣。上曰。遺在。幾何。對曰。牧場色。封不動新丁銀九千兩。錢三萬兩。行用錢五千九百兩零。米一千二百四十石零。太七百六十石零。牟一千一百八十石零。雜穀八十石零。木花一萬一千八百斤零。軍色遺在錢一千三百兩零。木四同。布二同。戶房遺在太五百六十石零。田米十八石零矣。上曰。有所懷乎。對曰。本寺所屬各牧場牧子輩五千六百四十名。而散在各道矣。雖子枝勿侵他役。昭載續典。而諸道水營及各邑鎭。每多侵役之弊。牧子輩。不能支保。故前後提調。筵稟申飭。非止一再。而終無實效。誠甚可悶。敢此仰達矣。上曰。與提調相議善處。可也。上曰。本寺各色所用。出於何處乎。對曰。牧場色則各牧場田畓八千七百八結零。而二千餘結。則牧子處給復。其餘則收稅。而船運處。則以本色上納。不得船運處。則作錢上納。以爲一年經用之需。至於軍色。則各邑收布諸員六千二百餘名。而均役以後。每名木一疋式捧上。合爲五十七同零。又自均廳給代者。爲六十七同零。而各邑上納。則以員役等朔布上下。其餘則留置公用。戶房色則太二千七十六石。田米五百十三石。每年自戶曹劃送。則內外寺馬料。逐朔上下矣。上曰。每結捧稅之數。幾何。對曰。捧稅之規。道各不同。多則每結捧五十斗。或四十五斗。或三十餘斗。小則或捧十餘斗。而如咸鏡道則每結捧三兩五錢矣。上曰。此乃折受乎。對曰。免稅矣。上曰。收稅時。下送導掌乎。對曰。各道監牧。收稅上納矣。上曰。此是李致中之兄乎。弘履曰。然矣。命退。徵一進伏。上下詢職掌。對曰。成均館錢布色矣。上曰。遺在。幾何。對曰。時在錢二千九十七兩零矣。上曰。木則無乎。對曰。每年自戶曹均廳。有給代木。而作錢以來。故木則無矣。上曰。一年應捧及應下。爲幾何。對曰。一年應捧。六月均廳給代錢一千六百兩。戶曹給代錢一千七百八十兩。木三同三十疋。十月均廳給代錢九百三十兩。木九同十四疋零。而木則旣作錢矣。合錢五千二百六十兩零。應下則爲五千二百四十兩零矣。上曰。出入之數。能相當乎。對曰。幾乎相當。而如有不時之用。則每患不足矣。上曰。有何不時之用耶。對曰。科擧頻數。則居齋生試具。自本館上下。故如此之時。每致苟艱矣。上曰。有何所懷。對曰。本館物力之不足。可悶矣。命退。延祚進伏。上下詢職掌。對曰。米麪色矣。上曰。此乃故灣尹黃一皓之孫乎。對曰。然矣。上曰。遺在。幾何。對曰。時在米七千八百六十五石。太九百八十二石。田米七百三十一石矣。上曰。捧上。幾何。對曰。今年捧上米二萬五千二十七石。太九千四十石。田米二千一百二十三石矣。上曰。一朔放料。幾何。對曰。一朔恒式上下米二千石。太一千石。田米一百五十石矣。上曰。近來掖隷受料之時。無作弊之事乎。對曰。無矣。上曰。旣無此弊。則必有吏屬之作弊。斛上加升。石內縮斗之間。能無操縱之習乎。對曰。自朝家。各別申飭之後。亦無此習矣。上曰。一年放料。能無不足之患否。對曰。春夏前。每患不足。貸用於戶曹惠廳云矣。上曰。爾於何時除拜乎。對曰。今七月爲之矣。上曰。放料之時。何處爲難。對曰。別無難處。而但呼不頻出。故每有紛挐之弊矣。上曰。放料時。計石以給乎。對曰。計石以給。則不無錯雜之患。故以斗量給矣。上曰。今朔頒料。爲之乎。對曰。姑不頒料矣。上曰。爾之所對。雖有未瑩。除拜不久。故姑爲參酌。而此後則爾其奉職惟勤。隨事必察。至於監中吏胥輩之捧上後。私庫出置。頒料時。米色幻弄。其他加升縮斗之弊。堂郞各別嚴飭。而下吏則隨其現發。除汰重治。俾爲懲戢。可也。汝旣承下敎。以此意。亦爲知委於汝之諸僚。使之惕念奉行之地。宜矣。弘履曰。軍資監主簿黃延祚入侍之際。擧措輕率。下詢之時。奏對矇矓。推考。何如。上曰。依爲之。出擧條命退。栒進伏。上下詢職掌。對曰。米麪色矣。上曰。遺在。幾何。對曰。時在米八千三百九十九石。太三千二百十五石矣。上曰。一朔上下之數。爲幾何。對曰。米一千五百石。太九百石矣。上曰。有何所懷。對曰。弊瘼則前後堂上。旣多筵白釐革。別無仰達者矣。上曰。爾是誰之族也。對曰。故判書臣黃欽之六寸孫矣。上曰。俄於軍資監官員處。有所下敎之語。爾聞之否。對曰。承聆矣。上曰。爾亦惕念。各別申飭。而一一知委於汝之同僚。可也。命退。慶遠進伏。上曰。何處人也。對曰。居平安道定州矣。上下詢職掌。對曰。掌太學養士飯米。隨戶曹劃給。受置本庫。逐朔上下矣。上曰。遺在。幾何。對曰。時在米四百八十二石三斗八升零矣。上曰。錢則無耶。對曰。錢則直長之所管。而臣亦傍照遺在。則六十三兩矣。上曰。旣非爾職掌。則不當替對。而俄者成均館遺在錢。卽二千餘兩云矣。今此六十三兩云云。何也。弘履對曰。俄者二千餘兩云云。乃是成均館久任郞廳之所對。此則養賢庫遺在矣。上曰。紙則無耶。對曰。本庫元無紙名色。而本館有之矣。上曰。有何所懷。對曰。本庫以戶曹成均館屬司。隨其劃給。依例上下。而文簿不煩。事務且簡。故別無弊瘼之可達者矣。上曰。汝於何年登科乎。對曰。甲午式年科矣。命退。承史以次退出。